als_Latn dik_Latn sag_Latn
Pronari italian i “Call Center”-it kërcënon punonjësit
Një pronar italian i një biznesi “Call Center” ka kërcënuar punonjësit e tij dhe e gjithë skena është filmuar me kamera të fshehta.
Rasti në fjalë u përcoll mbrëmjen e djeshme në emisionin “Fiks Fare”, pasi disa punonjës të kompanisë “G.R Communication” u ankuan në redaksinë e emisionit investigativ.
Të rinjtë nuk pranuan të dilnin publikisht, pasi kishin frikë se nëse i dilnin kundër pronarit nuk do të punonin dot më as në “Call Center” të tjerë.
“Fiksi” solli me zë dhe figurë debatin mes pronarit të kompanisë dhe të rinjve që nuk kanë marrë rrogat. Konfrontimin e fundit që ata patën vendosën ta bënin publik dhe menjëherë ra në sy gjuha e pronarit, që ishte shumë e ashpër.
Ai u kërkoi punonjësve që të tërhiqnin denoncimin që ata kishin bërë ndaj tij dhe pastaj do t’u kalonte paratë.
“Tërhiqni denoncimin, pastaj ju kaloj rrogën. Kam bërë shumë për ju edhe me atë 10 mijë lekësh që ju kam dhënë. Unë e bëra hapin e parë, tani radhën e keni ju”, – tha me tone të larta pronari italian, i xhiruar nga kamera e fshehtë. “Nëse nuk hiqni denoncimin është e kotë që flasim”,- tha ai.
Përveç bisedës me pronarin denoncuesit takuan edhe disa punonjës të kompanisë, të cilët pohuan se muajin e fundit i kishte hedhur lekët në bankë.
“Këtë muaj na i hodhi në bankë, një për një. I ka hyrë frika pas denoncimit”,- tha një punonjëse, ndërsa një tjetër theksoi se nuk e dinte nëse i paguheshin siguracionet tani, ndërkohë që muajt e mëparshëm nuk i janë paguar.
Në këtë “Call Center” punojnë rreth 150 punëtorë dhe sipas denoncuesve, ata asnjëherë nuk janë siguruar. Pas këtyre fakteve, gazetarët e “Fiksit” tentuan t’i merrnin një intervistë pronarit të kompanisë, i cili nuk pranoi t’i përgjigjej asnjë pyetjeje të bërë nga gazetarja.
“Dilni jashtë, nuk jeni të mirëpritur këtu. Nuk më intereson t’ju përgjigjem”,- tha ai.
Ndërsa ekonomisti i kompanisë nuk u përgjigj fare. Për të marrë një përgjigje zyrtare, grupi i xhirimit të emisionit shkoi në Inspektoratin e Punës në Durrës. Drejtoresha e këtij institucioni, Silvana Maksuti, deklaroi se ky subjekt është inspektuar në shtator të vitit 2016.
“E kemi inspektuar në shtator të vitit 2016, duhej ta kishim inspektuar sërish në bazë të ligjit, por kemi numër të kufizuar inspektorësh ndaj nuk e kemi bërë. Ju falënderojmë juve që e ngritët këtë denoncim dhe ne do ngremë një grup pune menjëherë”, – tha Maksuti. /Blitz.al/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn